Skupno stališče

z dne 26. oktobra 1998

Sveta na podlagi člena J.2 Pogodbe o Evropski uniji o prispevku Evropske unije k podpori neširjenja jedrskega orožja in ustvarjanju zaupanja na območju južne Azije

(98/606/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker je Evropski svet v Cardiffu 15. in 16. junija 1998 sprejel zaključke o indijskih in pakistanskih jedrskih poskusih;

ker je Svet 25. maja ter 8. in 9. junija 1998 sprejel izjavi o indijskih in pakistanskih jedrskih poskusih;

ker so ti zaključki in izjavi zlasti zahtevali, naj Indija in Pakistan podpišeta obstoječo Pogodbo o celoviti prepovedi jedrskih poskusov (CTBT) in pristopita k njeni ratifikaciji, naj javno potrdita svojo namero, da bosta izvajali strog nadzor nad izvozom materiala, opreme in tehnologije, ki so predmet Trigger seznama skupine jedrskih dobaviteljev in seznama blaga z dvojno rabo ter priloge o režimu nadzora tehnologije izstrelkov, naj se zavežeta, da ne bosta sestavljala jedrskih naprav ali takih naprav razvijala na dostavnih vozilih in da bosta prenehala z razvijanjem in razmeščanjem balističnih raket kot nosilcev bojnih jedrskih konic;

ker je Unija v teh izjavah ponovno izrazila svojo polno zavezanost Pogodbi o neširjenju jedrskega orožja (NPT), kot osnovi globalnega sistema neširjenja jedrskega orožja in ključnemu temelju za nadaljevanje jedrskega razoroževanja, in izjavila, da njen cilj ostaja pristop vseh držav, vključno z Indijo in Pakistanom, k obstoječemu NPT brez kakršnih koli sprememb;

ker je Varnostni svet Združenih narodov v svoji Resoluciji št. 1172 z dne 6. junija 1998 obsodil indijske in pakistanske jedrske poskuse;

ker se je Konferenca o razorožitvi 11. avgusta 1998 sporazumela o ustanovitvi ad hoc odbora, ki je zadolžen za izpogajanje nediskriminatorne, multilateralne, mednarodno in učinkovito preverljive pogodbe o prepovedi proizvodnje cepljivih materialov za jedrsko orožje ali drugih eksplozivnih jedrskih naprav,

OPREDELIL NASLEDNJE SKUPNO STALIŠČE:

Člen 1

Cilj tega skupnega stališča je prispevati k neširjenju jedrskih in balističnih izstrelkov v južni Aziji in k ustvarjanju zaupanja ter k izogibanju konflikta po jedrskih poskusih, ki sta jih v maju 1998 izvedla Indija in Pakistan.

Člen 2

1. Evropska unija zlasti pospešuje in podpira prizadevanja mednarodne skupnosti za pospeševanje ciljev neširjenja v zvezi z izvozom materiala, opreme in tehnologije, ki so predmet Trigger seznama skupine jedrskih dobaviteljev in seznama blaga z dvojno rabo ter priloge o režimu nadzora tehnologije izstrelkov.

2. V ta namen Unija podpira prizadevanja mednarodne skupnosti za doseganje okrepljenega procesa ustvarjanja zaupanja med Indijo in Pakistanom ter v regiji na splošno.

Člen 3

Podpora Unije vključuje:

- dejavni prispevek Unije na dvostranskih srečanjih z Indijo in Pakistanom ter tudi na mednarodnih forumih v zvezi s tem,

- pospeševanje in finančno ter konceptualno prispevanje k različnim seminarjem in drugim spodbudam, ki se osredotočijo na krepitev ustvarjanja zaupanja in na cilje neširjenja jedrske tehnologije in tehnologije izstrelkov glede območja jugovzhodne Azije in v širšem azijskem prostoru,

- tehnično pomoč obema državama v zvezi z izvajanjem in uravnavanjem pravil nadzora izvoza,

- dejavno povezavo z evropskimi miselnimi forumi, da bi pospeševala boljše medsebojno razumevanje pogledov na neširjenje in na politični pristop k reševanju konfliktov.

Člen 4

O prednostnih nalogah, načinih reševanja in finančnih prispevkih v zvezi s pobudami, navedenimi v členu 3, Svet odloča za vsak primer posebej.

Člen 5

Svet upošteva, da ima Komisija svojo dejavnost namen usmeriti v doseganje ciljev in prednostnih nalog tega skupnega stališča s primernimi ukrepi Skupnosti glede na potrebe.

Člen 6

Svet bo ponovno pregledal izvajanje tega skupnega stališča z namenom preučiti možnost sprejetja nadaljnjih ukrepov s strani Unije.

Člen 7

To skupno stališče začne veljati z dnem sprejetja.

To skupno stališče se objavi v Uradnem listu.

V Luxembourgu, 26. oktobra 1998

Za Svet

Predsednik

W. Schüssel

--------------------------------------------------